রোহিলা রাজবংশ

**রোহিলা রাজবংশ** ছিল একটি রাজবংশ যা উত্তর-পশ্চিম উত্তরপ্রদেশের বিশাল অংশ শাসন করেছিল। শুরুতে এটি রোহিলখণ্ড রাজ্য এবং পরবর্তীতে রামপুর দেশীয় রাজ্য হিসেবে পরিচিত ছিল। ক্ষমতার শিখরে থাকা অবস্থায় এই রাজবংশ সমগ্র রোহিলখণ্ড শাসন করত এবং কুমাউন রাজ্য ও গাড়ওয়াল রাজ্যে আক্রমণ চালিয়েছিল।

দেশভাগজনিত দাঙ্গার সময় যখন শিখ রাজ্যসমূহ, আলোয়ার এবং ভরতপুর রাজ্যে মুসলিম প্রজাদের ওপর ব্যাপক জাতিগত নিধন চলছিল (যা ধারণা করা হয় সেখানকার শাসকদের নির্দেশে হয়েছিল), তখন রামপুর রাজ্য সাম্প্রদায়িকতা দূরীকরণে গুরুত্বপূর্ণ ভূমিকা পালন করেছিল। এর বিপরীতে রামপুরের নবাব তার অভিজাতদের অমুসলিমদের ওপর কোনো ধরনের প্রতিশোধমূলক আক্রমণ চালাতে নিষেধ করেছিলেন।

## উৎস
রোহিলারা ছিলেন পশতুন, যারা ১৭শ ও ১৮শ শতাব্দীতে উত্তর ভারতে অভিবাসন করেছিলেন। তবে রোহিলা রাজবংশের প্রতিষ্ঠাতা আলি মোহাম্মদ খানের প্রকৃত নাম ছিল প্রেম সিং নাইন। তিনি ছিলেন একজন জাট, যাকে দাউদ খান বেরেচ দত্তক নেন এবং ইসলামে ধর্মান্তরিত করেন। রোহিলখণ্ড রাজ্য প্রতিষ্ঠায় আলীর গুরুত্বপূর্ণ ভূমিকার কারণে তিনি জন্মগতভাবে পশতুন না হওয়া সত্ত্বেও একজন রোহিলা প্রধান হিসেবে পূর্ণ স্বীকৃতি লাভ করেন।

আলীর পুত্র ফয়জুল্লাহ খান রামপুরের নবাব হিসেবে এই ধারা অব্যাহত রাখেন। ১৯শ শতাব্দীতে নবাবরা বারহা সৈয়দদের বংশধর দাবি করে সৈয়দ উপাধি ব্যবহার শুরু করেন। তারা তাদের বংশলতিকা আলীর সাথে যুক্ত করার জন্য নাজমুল গনি নামক একজন বিশিষ্ট মৌলভিকে নিযুক্ত করেছিলেন। তবে তারা এই দাবির সপক্ষে কোনো নির্ভরযোগ্য কুলজীশাস্ত্র বা প্রমাণ পেশ করতে ব্যর্থ হন।

## ইতিহাস

রোহিলখণ্ডের প্রথম নবাব আলী মোহাম্মদ খানের হাত ধরে এই রাজবংশের উত্থান ঘটে।

### প্রতিষ্ঠা
আলী মোহাম্মদ খান তার সুখ্যাতির মাধ্যমে অনেক আফগান ভাগ্যান্বেষীকে আকৃষ্ট করেন এবং কাটেহির অঞ্চলের সবচেয়ে শক্তিশালী ব্যক্তিতে পরিণত হন। নিজের ক্ষমতা এবং মুঘল সাম্রাজ্যের পতনশীল অবস্থা সম্পর্কে সচেতন হয়ে তিনি রাজকীয় আদেশ উপেক্ষা করতে শুরু করেন এবং কেন্দ্রীয় সরকারকে অনিয়মিতভাবে কর প্রদান করতেন। তার ভূসম্পত্তির আয় ব্যবহার করে তিনি সৈন্য সংগ্রহ, গোলন্দাজ বাহিনী ও সামরিক সরঞ্জাম ক্রয় এবং রাজনৈতিক গুরুত্বপূর্ণ ব্যক্তিদের তুষ্ট করতেন। ১৭৩৯ সালে নাদের শাহের আক্রমণের সময় অনেক আফগান তার সাথে যোগ দিলে তার অবস্থান আরও শক্তিশালী হয়। ১৭৪০ সালের মধ্যে সম্রাট মুহাম্মদ শাহ তাকে আনুষ্ঠানিকভাবে গভর্নর হিসেবে স্বীকৃতি দেন। পরবর্তী পাঁচ বছর তার কর্তৃত্ব ছিল অপ্রতিদ্বন্দ্বী।

১৭৪৫ সালে আলী মোহাম্মদ এবং অযোধ্যার সুবেদার সফদর জংয়ের মধ্যে বিরোধ বাঁধে। আলীর অনুসারীরা সফদর জংয়ের ভৃত্যদের সম্পত্তি দখল করে নিয়েছিলেন। সফদর আগে থেকেই আলীর ক্রমবর্ধমান শক্তিতে ঈর্ষান্বিত ছিলেন। তিনি সম্রাট মুহাম্মদ শাহের কাছে যান এবং সম্রাটের মাধ্যমে বাজেয়াপ্ত সম্পত্তি ফেরত দেওয়ার এবং সংশ্লিষ্ট রোহিলাদের গ্রেপ্তারের আদেশ দেন। আলীর প্রত্যাখ্যানের পর সফদর সম্রাটের সাথে একটি রাজকীয় অভিযানের নেতৃত্ব দেন। আলীর সৈন্যরা তাকে ত্যাগ করলে তিনি বন্দি হন এবং দিল্লিতে নিয়ে যাওয়া হয়।

তার অনেক অনুসারীর প্রভাবের কারণে সম্রাট তাকে সম্মানজনক আচরণ করেন। আলীকে সিরহিন্দের (যমুনা ও শতদ্রু নদীর মধ্যবর্তী এলাকা) গভর্নর হিসেবে নিযুক্ত করে শান্ত করা হয়।

১৭৪৮ সালে আহমদ শাহ আবদালীর আক্রমণ আলীকে কাটেহিরে ফিরে আসার এবং তার শাসন পুনপ্রতিষ্ঠা করার সুযোগ করে দেয়। ফিরে আসার পর তার বেশিরভাগ লোক পুনরায় তার সাথে যোগ দেয় এবং তিনি রোহিলখণ্ডের কার্যত স্বাধীন শাসকে পরিণত হন। আনুগত্য নিশ্চিত করার জন্য প্রায় সমস্ত গুরুত্বপূর্ণ পদে আফগানদের বসানো হয় এবং নাজিব উদ-দৌলাসহ বেশ কয়েকজন জমি অনুদান লাভ করেন।

### দ্বিতীয় প্রজন্ম
মৃত্যুশয্যায় আলী মোহাম্মদ তার পালক চাচা রহমত খানকে রোহিলখণ্ডের "হাফিজ" (রক্ষক) এবং দুন্দি খানকে সেনাবাহিনী প্রধান হিসেবে নিযুক্ত করেন। তিনি আগেই তার সন্তানদের মধ্যে রাজ্য ভাগ করে দেওয়ার পরিকল্পনা করেছিলেন এবং রহমত খান ও দুন্দি খানের কাছ থেকে শপথ নিয়েছিলেন যে তারা তার ইচ্ছা পূরণ করবেন এবং তার সন্তানদের স্বার্থ রক্ষা করবেন। রোহিলা প্রধানদের নিয়ে একটি কাউন্সিল গঠন করা হয় যাতে রহমত ও দুন্দি খানের ওপর নজর রাখা যায় এবং আক্রমণ থেকে রোহিলখণ্ডকে রক্ষা করার মতো একটি সরকার নিশ্চিত করা যায়। সবাই তাদের কর্তব্য পালনের শপথ নিলেও পরে তারা তা ভঙ্গ করেন এবং নিজেদের স্বায়ত্তশাসন প্রতিষ্ঠার চেষ্টা করেন। এর ফলে একটি কনফেডারেশন সদৃশ শাসন ব্যবস্থা গড়ে ওঠে যেখানে রোহিলখণ্ডের নবাব প্রধান হিসেবে থাকতেন এবং স্বতন্ত্র রোহিলা রাজ্যগুলোর প্রধানরা তার কাছে দায়বদ্ধ থাকতেন, বিশেষ করে সামরিক অভিযানের ক্ষেত্রে।

আলীর রাজ্য এমনভাবে ভাগ করা হয়েছিল যাতে বিবাদ সৃষ্টি হয়। নবাব আবদুল্লাহ খান এবং নবাব মর্তুজা খানকে বাদায়ুনের যৌথ শাসন দেওয়া হয়। নবাব আল্লাহ ইয়ার খান এবং নবাব সাদুল্লাহ খানকে মোরাদাবাদের যৌথ শাসন, নবাব ফয়জুল্লাহ খানকে রামপুরের শাসন এবং নবাব মুহাম্মদ ইয়ার খানকে বেরিলির শাসন দেওয়া হয়। ১৭৫৪ সালে হাফিজ রহমত খান রাজপরিবারের মধ্যে একটি বিবাদ উসকে দেন এবং এতিমদের ক্ষমতা ও সম্পদ কেড়ে নেওয়ার অজুহাত হিসেবে একে ব্যবহার করেন। বিরক্ত হয়ে মুহাম্মদ ইয়ার খান তার বড় ভাই আবদুল্লাহ খান এবং ছোট ভাই আল্লাহ ইয়ার খানের সাথে উজানি চলে যান। নবাব আল্লাহ ইয়ার খান যক্ষ্মায় মারা যান এবং নবাব মর্তুজা খান সেকান্দরাবাদে চলে যান, যেখানে তার মৃত্যু হয়। নবাব সাদুল্লাহ খান রোহিলখণ্ডের নবাব নিযুক্ত হন। পরে নবাব আবদুল্লাহ খান এবং নবাব মুহাম্মদ ইয়ার খানকে পুনরায় জমি প্রদান করা হয়। নবাব মুহাম্মদ ইয়ার খানকে আওনলার শাসনভার দেওয়া হয় এবং তান্ডাহতে তার দরবার কায়েম ও মুসহাফির মতো কবিদের জন্য বিখ্যাত ছিল।

## ব্রিটিশদের সাথে সম্পর্ক
এই রাজবংশ তাদের "দৃঢ় সাহসিকতার" জন্য ব্রিটিশদের কাছে অত্যন্ত সম্মানিত ছিল। রোহিলা যুদ্ধগুলো ছিল যে কোনো ভারতীয় রাজ্যের বিরুদ্ধে ব্রিটিশদের জন্য সবচেয়ে ব্যয়বহুল যুদ্ধ। পরবর্তী গেরিলা যুদ্ধ ব্রিটিশদের বাধ্য করেছিল রোহিলাদের একটি দেশীয় রাজ্য দিতে, যার ফলে রামপুর সৃষ্টি হয়। তাদের সাহসিকতা, সহনশীলতা এবং প্রগতিশীল শাসন প্রশংসা অর্জন করেছিল। অ্যাংলো-ফরাসি যুদ্ধে সাহায্যের জন্য ব্রিটিশরা তাদের আহ্বান জানিয়েছিল। বার্ক রোহিলাদের "সবচেয়ে সাহসী, সবচেয়ে সম্মানিত এবং উদার" হিসেবে বর্ণনা করেছেন এবং রামপুর রাজ্যের শাসকই প্রথম ভারতীয় শাসক যিনি রানি ভিক্টোরিয়া এবং আরও বেশ কয়েকজন ইউরোপীয় সম্রাটের সাথে সাক্ষাৎ করেছিলেন।

### বংশগত সম্পর্ক
এটি সম্ভবত প্রভাবশালী বারহা রাজবংশের একটি শাখা যারা ১৮শ শতাব্দীর শুরুতে মুঘল সাম্রাজ্য শাসন করেছিল। ১৯শ শতাব্দীতে আলী মোহাম্মদ খানের বংশধররা, বিশেষ করে রামপুর রাজ্যের শাসকরা দাবি করেন যে তিনি একজন বারহা সৈয়দ ছিলেন এবং তারা সৈয়দ উপাধি ব্যবহার শুরু করেন। তবে তারা এই দাবির সপক্ষে কোনো নির্ভরযোগ্য বংশতালিকা বা ঐতিহাসিক প্রমাণ দিতে পারেননি। নবাবরা তাদের বংশলতিকা আলীর সাথে যুক্ত করার জন্য রামপুরের বিশিষ্ট ধর্মীয় নেতা নাজমুল গনির সাহায্য নিয়েছিলেন, যা ব্যাপকভাবে প্রত্যাখ্যাত হয়েছিল।

## শাসকদের তালিকা
### রোহিলখণ্ড রাজ্য

### রামপুর রাজ্য

## আরও দেখুন
* রোহিলা 
* রোহিলখণ্ড রাজ্য
* রামপুর রাজ্য
* মুলে জাট
* পশতুনায়ন

## তথ্যসূত্র

বিষয়শ্রেণী:ভারতের রাজবংশ
বিষয়শ্রেণী:রোহিলা
বিষয়শ্রেণী:রোহিলখণ্ড
বিষয়শ্রেণী:পশতুন রাজবংশ
বিষয়শ্রেণী:রামপুর, উত্তরপ্রদেশ
বিষয়শ্রেণী:ভারতের মুসলিম রাজবংশ